Politiet søker med flere patruljer etter at en mann ble stukket flere ganger med kniv i Motzfeldts Gate som går mellom Grønland og Tøyen i Oslo.

Politiet fikk melding om knivstikkingen klokken 19.03, og søkte etter to gjerningspersoner.

Mannen er kjørt til Ullevål sykehus og tilstanden skal være kritisk, ifølge politiet.

– Det ligger en mann på operasjonsbordet nå og kjemper for livet. Alle opplysninger er superviktige for oss nå, slik at vi er sikre på å komme til bunns i saken, sier innsatsleder i Oslo-politiet, Tore Barstad.

Han oppfordrer samtlige som har vært i området rundt klokken syv til å ta kontakt med politiet for å opplyse saken så godt som mulig.

Ved morgentimene onsdag er mannen helsetilstand utenfor livsfare, ifølge politiet.

Kontroll på to personer

Politiet har kontroll på to personer som kjøres i arresten. Ifølge politiet er de to som er pågrepet 17 og 19 år gamle. De to skal være kjenninger av politiet.

Offeret skal være 18 år gammel. Politiet vet ikke noe om relasjonen mellom de som er pågrepet og offeret.

– Det er to som har løpt fra stedet og to vi har kontroll på som er interessante i saken, sier Barstad.

Politiet bekrefter ovenfor NRK at de søker etter en person som skal ha tatt taxi bort fra stedet.

Politiet kan foreløpig ikke si noe om foranledningen til knivstikkingen. De har sperret av åstedet og snakker med vitner.